b'\n_START_ARTICLE_\nSou\xc4\x8dinkovanje zdravil z grenivkinim sokom\n_START_PARAGRAPH_\nSou\xc4\x8dinkovanje zdravil z grenivkinim sokom je posledica vsebnosti furanokumarinov v grenivki, ki zavirajo klju\xc4\x8dne encime, zlasti citokrom P450 3A4 (CYP3A4), odgovorne za presnovo nekaterih zdravilnih u\xc4\x8dinkovin. Pride lahko do oslabitve ali okrepitve \xc5\xbeelenega in ne\xc5\xbeelenega delovanja takih u\xc4\x8dinkovin, in sicer odvisno od tega, ali oksidacija u\xc4\x8dinkovine preko CYP3A4 vodi do aktivnih (zmanj\xc5\xa1anje u\xc4\x8dinka) ali neaktivnih presnovkov (zve\xc4\x8danje u\xc4\x8dinka).\n_START_SECTION_\nZgodovina\n_START_PARAGRAPH_\nU\xc4\x8dinek grenivkinega soka na u\xc4\x8dinkovanje nekaterih zdravil so odkrili leta 1989. Prva objava \xc4\x8dlanka, ki je opisal sou\xc4\x8dinkovanje grenivkinega soka sega v letu 1991, in sicer je bil objavljen v reviji Lancet. \xc5\xa0lo je za prvo objavljeno sou\xc4\x8dinkovanje zdravilnih u\xc4\x8dinkovin s hrano.\n_START_SECTION_\nMehanizem\n_START_PARAGRAPH_\nPri ljudeh je sou\xc4\x8dinkovanje grenivkinega soka z zdravilnimi u\xc4\x8dinkovinami posledica reverzibilne in ireverzibilne inhibicije jetrnega in predvsem intestinalnega CYP3A4 z geraniloksi derivati furanokumarinov, predvsem z 6\xe2\x80\x99, 7\xe2\x80\x99-dihidroksibergamotinom (DHB), bergamotinom in z dimeroma furanokumarinov, GF-I-1 in GF-I-4. Furanokumarini so substrati za CYP450, nastali epoksid derivati furanokumarinov (epoksidi) pa se ireverzibilno ve\xc5\xbeejo z apoproteinom. U\xc4\x8dinek soka nastopi po pol ure traja ve\xc4\x8d kot 24 ur, tudi do tri dni. Pogosto u\xc5\xbeivanje zna\xc4\x8dilno pove\xc4\x8da povr\xc5\xa1ino pod krivuljo (AUC) in maksimalno koncentracijo (c\xe2\x82\x98\xe2\x82\x90\xe2\x82\x93) \xc5\xa1tevilnih u\xc4\x8dinkovin._NEWLINE_V manj\xc5\xa1i meri furanokumarini iz grenivke inhibirajo tudi CYP1A2, CYP2C9 in CYP2D6._NEWLINE_Ker furanokumarini grenivke zavirajo zlasti CYP3A4 v steni tankega \xc4\x8drevesa, vplivajo samo na za\xc4\x8detno pot razgradnje zdravila, na tako imenovano predsistemsko presnovo. Na nadaljnjo razgradnjo, npr. v hepatocitih v jetrih, izlo\xc4\x8danje v \xc5\xbeol\xc4\x8d ali v ledvice, grenivka nima vpliva. Zato lahko vpliv grenivke na vsrkavanje snovi pri\xc4\x8dakujemo predvsem pri tistih u\xc4\x8dinkovinah, ki se mo\xc4\x8dno predsistemsko presnovijo.'